PASKAIDROJUMA RAKSTS

1.PRIEKŠLIKUMA KONTEKSTS

•Priekšlikuma pamatojums un mērķi

Šā Komisijas priekšlikuma Padomes lēmumam mērķis ir oficiāli noslēgt kompensējošus nolīgumus starp Eiropas Savienību un vairākiem PTO dalībniekiem, lai izveidotu konsolidētu GATS sarakstu konkrētām saistībām, kas attiecas uz visām dalībvalstīm, kuras bija Eiropas Savienības dalībvalstis 2006. gadā (turpmāk “nolīgumi”).

Noteikumi un nosacījumi, saskaņā ar kuriem PTO dalībnieki atļauj citu dalībnieku pakalpojumu un pakalpojumu sniedzēju piekļuvi savam tirgum, ir noteikti dalībnieku GATS sarakstā konkrētām saistībām. Sākotnējais Eiropas Savienības un tās dalībvalstu konkrēto saistību saraksts (turpmāk “ES GATS saraksts”) ir sagatavots 1994. gadā un attiecas vienīgi uz tām divpadsmit dalībvalstīm, kuras toreiz bija Eiropas Savienības dalībvalstis. Trīspadsmit dalībvalstīm, kas Eiropas Savienībai pievienojās 1995. un 2004. gadā, palika spēkā to individuālie GATS saraksti, kas bija pieņemti pirms to pievienošanās Eiropas Savienībai.

Lai nodrošinātu to, ka šīs trīspadsmit dalībvalstis nesaglabā saistības, kas būtu pretrunā acquis communautaire, un uz tām attiecas tie horizontālie ierobežojumi, kas iekļauti ES GATS sarakstā, bija nepieciešams paziņot par grozījumiem un dažu konkrēto saistību atsaukšanu no ES GATS saraksta un no attiecīgo trīspadsmit dalībvalstu individuālajiem GATS sarakstiem, kā arī konsolidēt šos individuālos sarakstus ar ES GATS sarakstu.

Šajā nolūkā Eiropas Savienība 2004. gada 28. maijā paziņoja PTO, ka tiek grozītas un atsauktas konkrētas saistības, kas iekļautas ES GATS sarakstā un attiecīgo trīspadsmit dalībvalstu GATS sarakstos. Pēc tam saskaņā ar GATS XXI pantu Eiropas Savienība sāka sarunas ar tiem astoņpadsmit PTO dalībniekiem, kuri apgalvoja, ka tos ietekmē šie grozījumi un atsaukumi. Šādu sarunu gaitā saskaņā ar Padomes 2006. gada 26. jūlija secinājumiem Eiropas savienība vienojās par kompensāciju, kas jāpiedāvā ietekmētajiem PTO dalībniekiem. Paziņotie grozījumi un atsaukumi ar apstiprinātajām kompensācijas korekcijām tika iekļauti konsolidētajā ES GATS sarakstā, kura apstiprināšana saskaņā ar PTO piemērojamiem noteikumiem notika 2006. gada 15. decembrī.

Tādējādi Eiropas Savienība kļuva par pirmo Pasaules Tirdzniecības Organizācijas dalībnieci, kas veiksmīgi izmantoja GATS noteikumus par tirdzniecības saistību grozījumiem un atsaukumiem. ES GATS saraksta veiksmīgas konsolidācijas rezultātā tās pakalpojumu saistības varēja iesniegt vienā dokumentā; tajā laikā tas ietvēra divdesmit piecas dalībvalstis (turpmāk “ES 25 konsolidētais saraksts”).

Kompensācijas korekcijas, par kurām sarunu rezultātā tika panākta vienošanās, bija apmierinošas un līdzsvarotas, un tāpēc tās būtu jāapstiprina Eiropas Savienības vārdā.

Attiecīgi 2007. gada 27. martā Komisija iesniedza priekšlikumu Padomes lēmumam par nolīgumu noslēgšanu.

Padome 2007. gada 23. jūlijā vienojās par Padomes un Padomē sanākušo dalībvalstu valdību pārstāvju lēmuma projektu, ar ko apstiprina nolīgumu noslēgšanu Eiropas Savienības un tās dalībvalstu vārdā.

Parlaments konsultāciju procedūrā 2007. gada 11. oktobrī apstiprināja šo nolīgumu noslēgšanu.

Šajā posmā Padome vēl nav apstiprinājusi to nolīgumu noslēgšanu, kurus nav ratificējušas visas attiecīgās dalībvalstis.

Tas, ka nolīgumi vēl nav oficiāli noslēgti, kavē ES GATS saraksta konsolidācijas procesu attiecībā uz dalībvalstīm, kas Eiropas Savienībai pievienojās pēc 2006. gada, jo PTO dalībnieki, kuri apgalvoja, ka tos ietekmē grozījumi šo dalībvalstu sarakstos, atsakās iesaistīties šajā procesā, līdz tiek precizēts šo nolīgumu juridiskais statuss.